अनिकेत प्यार जताते थक गया, रोहिणी उस अनजान को खोजती रही जिसे वो शिद्दत से मिलना चाहती थी
हम कबीले वाले आज के लोगों से ज्यादा आधुनिक हैं। हमारे यहां लड़की हमेशा से अपना जीवनसाथी खुद चुनती रही है।
‘सौ बार जनम लेंगे, सौ बार फना होंगे…’ गीत की मधुर तरंगें हवा में तैर रही थीं। कमरा मोगरे की भीनी खुशबू से महक रहा था और मद्धिम रोशनी में वो फूल कमरे की सुंदरता के साथ मादकता को भी बढ़ा रहे थे। रोहिणी की बाहों को हल्के से सहलाते हुए अनिकेत अपने हाथ उसके गालों तक ले गया। फिर बड़े प्यार से उसका चेहरा हाथों में थामकर अपने दहकते होंठ उसके थरथराते होंठों के बहुत करीब ले आया।
रोहिणी ने अपने मन को बहुत समझाया, पर उसे मुंदी पलकों से फिर वही दृश्य दिखने लगा जो उसकी जिंदगी की सबसे बड़ी उलझन… नहीं, अब तो सबसे बड़ा दुख बन गया था- वो किसी का हाथ पकड़कर बर्फीले मैदान में भाग रही है और बर्फ का तूफान उन्हें घेरता जा रहा है।
रोहिणी ने न चाहते हुए भी अनिकेत की बांहों को झटक दिया। इस अचानक झटके जाने से और उसका उलझन से भरा चेहरा देखकर अनिकेत को गुस्सा तो आना ही था- “कितनी बार बात की थी हमने इस मुद्दे पर आपस में बैठकर। तुम खुशी से तैयार हुईं थीं लिव-इन की शुरुआत के लिए। जगह भी तुमने चुनी थी, ये पहाड़ी इलाका। कितने जतन से छुट्टियां लेकर हम यहां आए और तुम… अब क्या समस्या है आखिर?”
गुस्से और दुख में बड़बड़ाते अनिकेत का ध्यान जब रोहिणी के आंसुओं से भीगे चेहरे पर गया तो वो शांत हो गया, “क्या हुआ? फिर वही सपना देखा क्या?”
रोहिणी ने ‘हां’ में सिर हिलाया और एक दोस्त की तरह अनिकेत के सीने पर रख दिया। सिर्फ रोने के लिए। अनिकेत का भी गुस्सा हवा हो गया। गुस्से की जगह सिंपैथी ने ले ली और उसने एक दोस्त की ही तरह उसे बांहों में भर लिया।
शायद सुबह होने वाली थी। किसी आहट से रोहिणी की नींद खुल गई। अनिकेत को पतले सोफे पर दुबककर सोते देख रोहिणी का मन गिल्ट से भर गया। तभी उसका ध्यान बाहर किसी परछाईं ने खींच लिया। एक पल को तो रोहिणी बहुत डर गई। सोचा अनिकेत को झिंझोड़कर जगा दे, पर मन के गिल्ट ने मना कर दिया। बहुत परेशान कर चुकी है वो अनिकेत को। अब और नहीं...
रोहिणी दबे पांव बाहर निकली और परछाईं की दिशा में बढ़ गई। बाहर मौसम बहुत खुशगवार था। रुई के फाहे जैसी बर्फ गिर रही थी। सारी वादी ने जैसे सफेद चदर ओढ़ ली थी। रोहिणी सिर से पैर तक ठंड के कपड़ो में पैक थी, पर वो परछाईं जिसकी भी थी वो इंसान बिल्कुल साधारण कपड़ो में लग रहा था।
‘इतनी ठंड का आदी कौन हो सकता है’ सोचते हुए रोहिणी कितनी दूर उस परछाईं के पीछे निकल आई पता ही नहीं चला।
अचानक उसे लगा कि थोड़ी रोशनी होने लगी है। तभी अचाअनक वो परछाईं गायब हो गई। उसने चौंककर इधर-उधर देखा तो वहां एक छोटा सा झोपड़ीनुमा घर दिखाई दिया। रोहिणी उत्सुकता के साथ वहां पहुंची। घर का दरवाजा खुला था। वो बेझिझक अंदर चली गई। हांलाकि उसे खुद आश्चर्य हो रहा था कि उसे किसी भी किस्म का डर क्यों नहीं लग रहा। ऐसा लग रहा है जैसे किसी परिचित जगह आई हो।
अंदर अलाव जल रहा था। तभी अंदर वाले कमरे से एक लड़का निकला और उसे देखकर बिल्कुल वैसे मुस्कुराया जैसे कोई अपने प्रिय दोस्त के घर आने पर मुस्कुराता है। उसके हाथ में ट्रे थी जिसमें दो कप चाय और कुछ नाश्ता था।
“लो, तुम्हारा फेवरेट नाश्ता बनाया है,” कहते हुए उसने ट्रे रोहिणी की ओर बढ़ा दी। रोहिणी के आश्चर्य का ठकाना नहीं रहा। पर जाने जुबान को क्या हो गया था। उसने कोई सवाल नहीं पूछा। बस मुस्कुराते हुए दोनों हाथों से चाय का प्याला पकड़ लिया।
“तुम कुछ पूछना चाहती हो?” उसने जैसे रोहिणी का चेहरा पढ़ा।
“आप कौन हैं और कैसे जानते हैं कि ये मेरा फेवरेट नाश्ता है और मैं यहां आने वाली हूं,” आखिर बहुत कोशिश के बाद रोहिणी के मुंह से निकला।
“मैं एक किस्सागो हूं। ‘किस्सागो’ समझती हैं?”
रोहिणी ने ‘ना’ में सिर हिलाया।
“जैसे आजकल राइटर होते हैं ना, पुराने जमाने में किस्सागो होते थे जो लोगों के मनोरंजन के लिए कहानियां सुनाते थे। आप कहानी सुनेंगी?”
उसके अंदाज में कुछ ऐसा जादू था कि रोहिणी ने सिर ‘हां’ में हिला दिया।
“हां, तो बहुत पुरानी बात है। इन हंसी वादियों में एक अल्हड़, चंचल, मस्त लड़की रहती थी। हिरनी के जैसी आंखें थीं उसकी और चेहरा पूनम के चांद से प्रतियोगिता करता था। जितनी खूबसूरत वो शरीर से थी उससे कहीं ज्यादा खूबसूरत था उसका मन। इसीलिए कबीले का हर लड़का उसका हाथ थामना चाहता था।
क्या आप शहरी लोगों को पता है कि हम कबीले वाले आज के लोगों से ज्यादा आधुनिक हैं। हमारे यहां लड़की हमेशा से अपना जीवनसाथी खुद चुनती रही है?” रोहिणी को मुस्कुराते देख उसने कहानी आगे बढ़ाई।
“हां, तो हुआ ये कि हमारे इलाके में बांध बनना शुरू हुआ। और उसके लिए शहर से पढ़े-लिखे लोग आए। हां, इंजीनियर आए। उनमें से एक लड़का था अभि, जिसकी मुलाकात हमारी नंदिनी से हुई। उसने पूजा के लिए टोकरी में फूल ले जाती नंदिनी को देखा तो देखता ही रह गया। उसका ध्यान तो तब टूटा जब वो सामने किसी पत्थर से टकरा गया।
उसकी चीख सुनकर नंदिनी दौड़ी आई और उसका पैर अपने हाथों में लेकर दबाकर बहता खून रोकने की कोशिश करने लगी। इत्तेफाक से उसके हाथों में फूल के साथ उखड़ आई एक जड़ी भी थी जो खून रोकने के काम आती थी। पर अभी को फुर्सत कहां थी दर्द महसूस करने की। वो तो दुनिया की सबसे खूबसूरत लड़की की छुअन की खुशी से सराबोर था।
अभी पर ही नहीं नंदिनी पर भी इस छुअन और अभी की बहकी नजरों ने जादू कर दिया था।
वे दोनो रोज मिलने लगे और जल्द ही समझ गए कि वो एक दूसरे के जन्मों के साथी हैं।
फिर एक दिन बारिश और तूफान आया। नंदिनी को पता चला कि अभि वहां पर है जहां बारिश के समय नदी सारे बंधन तोड़ देती है। वो उसे पुकारते हुए भागी। उसके पिता और दूसरे साथियों ने बहुत रोका, पर वो न रुकी।
अभि के पास पहुंचकर उसे पता चला कि अभि रास्ता भटक गया है। वो समझ ही नहीं पा रहा कि किधर जाए। नंदिनी को सुरक्षित निकलने का रास्ता मालूम था। उसे एहसास हो गया था कि अभि रास्ता ही भटका होगा।
उन दोनों ने एक दूसरे का हाथ थामा और जितनी तेज भाग सकते थे भागे… भागते ही गए…”
रोहिणी कहानी में गुम थी, पर तभी बाहर कुछ आहट हुई और उसका ध्यान उधर गया। वो दरवाजे पर आई तो कुछ लोकल गाइड्स के साथ अनिकेत था। हड़बड़ाया हुआ, “तुम यहां कैसे आ गईं। कितनी मुश्किल से हम तुम्हारे कदमो के निशान देखते हुए यहां पहुंचे हैं। और काफी दूर से तो बर्फ से निशान भी गायब हो चुके हैं। बर्फ जो गिर रही है।”
“सुनो, मुझे तुम्हें किसी से मिलाना है।” रोहिणी जैसे कुछ सुन ही नहीं रही थी।
पर उसकी हैरानी का ठिकाना न रहा जब उसने देखा कि उस घर में कोई नहीं है। कोई इंसान तो दूर वहां अलाव या दूसरा कमरा, ट्रे चाय, नाश्ता कुछ भी नहीं था।
“तूफान आने वाला है। जल्दी वापस चलो।” अनिकेत ने हड़बड़ाई आवाज में दोहराया। वो अनिकेत के साथ हाथ पकड़कर भागने लगी।
आंख खुली तो अनिकेत उसके माथे पर ठंडे पानी की पट्टी रख रहा था। डॉक्टर पास में बैठे थे। उसे स्वस्थ देखकर डॉक्टर चले गए।
“ईश्वर का धन्यवाद कि तुम मिल गईं। रोहिणी मैं तुम्हें समझता हूं। तुम भले ही मेरे साथ रिश्ते में आगे न बढ़ो, पर अपने हैल्यूसिनेशन का इलाज कराओ। मैं तुम्हें हेल्दी और खुश देखना चाहता हूं” कहते हुए अनिकेत ने एक प्यार भरा चुंबन उसके माथे पर जड़ दिया।
रोहिणी ने आज एक अनोखी खुशी महसूस की। “उसकी जरूरत नहीं पड़ेगी। मैं आज समझ गई हूं कि अगर मुझे पिछले जन्म की याद आती थी तो मेरे पिछले जन्म के साथी तुम्हीं हो।
ये भी हो सकता है कि मेरी आंखें भविष्य देखती हों, जो कल अतीत बन चुका है। मेरे मन की गुत्थी सुलझ चुकी है। मैं तुम्हारे प्यार पर निसार हूं,” कहते हुए रोहिणी एक प्रेमिका की तरह अनिकेत की बांहो में समा गई।
- भावना प्रकाश 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें